
Adony Város Önkormányzatának 
4/2010. (II. 12.)

rendelete

a civilszervezetek támogatásáról 
Adony Város Önkormányzatának Képviselő-testülete az Alkotmány 44/A. § (2) bekezdésében kapott felhatalmazás alapján a civilszervezetek pénzügyi támogatásának rendjéről az alábbi rendeletet alkotja:

Általános rendelkezések

1. §

(1) Az önkormányzat elismeri és megbecsüli a civilszervezetek helyi közéletre gyakorolt hatását és anyagi lehetőségeitől függően, pénzügyileg is támogatja az önkormányzat közigazgatási területén működő – az önkormányzat céljait elősegítő – civilszervezetek működését, programjait. 

(2) Az esélyegyenlőség elve alapján az önkormányzat a civilszervezetek részére pénzügyi támogatást e rendelet keretei között, azonos feltételek mellett biztosít. 

(3) A (2) bekezdés alól kivételt képeznek azon civilszervezetek, amelyeket a képviselő-testület éves költségvetésében külön támogatásban részesít.

(4) A támogatás céljára felhasználható előirányzat összegét a képviselő-testület évente a költségvetési rendeletében állapítja meg. 

A rendelet célja, hatálya

2. §

(1) A rendelet célja a civil társadalom erősítése, a civilszervezetek helyi társadalmi szerepvállalásának elősegítése, növelése, az önkormányzattal való jó együttműködés előmozdítása, az önkormányzati feladatok hatékonyabb ellátása, valamint a civilszervezetek számára nyújtott támogatás átláthatóvá és ellenőrizhetővé tétele. 

(2) A rendelet hatálya kiterjed azon társadalmi szervezetekre – egyesületek, szakági sportszövetség, stb. –, alapítványokra, amelyek az alapszabályuknak, alapító okiratuknak megfelelően tevékenységüket Adony városban ténylegesen folytatják, valamint a bírósági nyilvántartásba nem vett, de a város érdekében a településen tevékenykedő csoportokra, klubokra, stb. (a továbbiakban együtt: civilszervezetek).
(3) Nem terjed ki a rendelet hatálya a pártokra, munkaadói és munkavállalói érdekképviseleti szervezetekre, önkéntes kölcsönös biztosító társaságra, magánnyugdíj-pénztárra, egyházra, biztosítótársaságra, az önkormányzat kötelező feladatát feladat-ellátási szerződés, közoktatási megállapodás, közművelődési megállapodás alapján átvállaló szervezetekre, azon civilszervezetekre, amelyeket a képviselő-testület éves költségvetésében előirányzott támogatásban részesít, valamint olyan civilszervezetekre, amelyek támogatását jogszabály tiltja. 
Értelmező rendelkezések
3. § 

E rendelet alkalmazásában: 
1. pályázat benyújtásának időpontja: postai kézbesítés esetén a postára adás napja, személyes kézbesítés esetén a pályázat átvételének napja,
2. saját forrás: a civilszervezet által a támogatott tevékenységhez, programhoz biztosított forrás, amelybe az államháztartás alrendszereiből pályázati úton nyújtott támogatás nem számítható be,

3. számla: az általános forgalmi adóról szóló 2007. évi CXXVII. törvény előírásainak mind formailag, mind tartalmilag megfelelő, a támogatott képviseletére jogosult személy teljesítést igazoló nyilatkozatával ellátott számla.
A támogatás feltételei

4. §

(1) Az önkormányzat a civilszervezetek számára pályázati eljárás keretében, céljelleggel, elszámolási kötelezettséggel, vissza nem térítendő támogatást nyújt. 
(2) Az önkormányzat által támogatható tevékenységek különösen:
a) egészségmegőrzés,

b) szociális tevékenység (családsegítés, időskorúak gondozása, hátrányos helyzetűek segítése),

c) kulturális tevékenység,

d) nevelés, oktatás, képességfejlesztés,

e) ismeretterjesztés,

f) természetvédelem, környezetvédelem, műemlékvédelem,

g) gyermek- és ifjúságvédelem,

h) közrend, közbiztonság védelem,

i) sport, tömegsport,

j) testvértelepülésekkel kapcsolatos tevékenység,

k) rendezvények, összejövetelek, kiállítások, ünnepségek, kirándulások szervezése,
l) a tevékenység végzéséhez szükséges anyagok, eszközök, kellékek, stb. beszerzése, vásárlása.
Pályázati felhívás, pályázatok benyújtása
5. §

(1) A civilszervezetek tárgyévi támogatására vonatkozó pályázati felhívást tárgyév március 5-ig kell közzétenni. A (2) bekezdésben meghatározott tartalmú pályázati felhívás megjelentetéséről átruházott hatáskörben a polgármester gondoskodik. 
(2) A pályázati felhívásnak tartalmaznia kell:

a) a pályázati felhívást kiíró megnevezését,

b) a pályázat célját,

c) a pályázat benyújtására jogosultak körét,

d) a pályázat tartalmi elemeit,

e) a pályázathoz csatolandó dokumentumok megjelölését,

f) a pályázati nyomtatványok elérhetőségét, igénylésének módját,

g) a pályázat benyújtásának módját, helyét és határidejét,

h) a hiánypótlás lehetőségét, határidejét,

i) a pályázat elbírálásának rendjét, határidejét,
j) az eredményről történő értesítés módját,
k) a szerződéskötésre vonatkozó szabályokat,

l) a támogatás igénybevételének módját, feltételeit,

m) az elszámolható költségek körét és az elszámolás módját, határidejét,

n) az ellenőrzés módját.
(3) A pályázati felhívást az önkormányzat honlapján, hirdetőtábláján, a helyi kábeltévé hálózaton és a helyi újságban kell közzétenni.

6. §

A pályázati dokumentációnak tartalmaznia kell:
a) a pályázó megnevezését, székhelyét, levelezési címét, adószámát, bírósági nyilvántartásba vétel számát, a nyilatkozattételre jogosult személy nevét, elérhetőségét, nem bejegyzett civilszervezet esetében a képviselő születési helyét, idejét, bejegyzett civilszervezetek esetén a nyilvántartott tagok számát,
b) a pályázó számlavezető pénzintézetének megnevezését és a pályázó számlaszámának megjelölését, ahová a támogatás összege átutalható,

c) a pályázat rövid nevét,

d) az igényelt támogatás (pályázat) célját, a felhasználás módját és az igényelt összeget,

e) a támogatás felhasználására vonatkozó tételes költségszámítást, megjelölve a pályázati cél megvalósításához rendelkezésre álló saját és egyéb forrás összegét,
f) a pályázati cél megvalósításának kezdő és befejező időpontját.
7. §

(1) A pályázathoz csatolandó dokumentumok:
a) a bírósági bejegyzésről szóló végzés, alapszabály, alapító okirat civilszervezet képviselője által hitelesített másolata,

b) bejegyzett civilszervezet esetén az előző évi pénzügyi zárásról készült tájékoztató,

c) írásbeli hozzájárulás a pályázatban foglalt adatok (pályázó neve, támogatási cél és összeg) kezeléséhez és az önkormányzat honlapján és a helyi újságban való közzétételéhez,

d) a pályázó írásbeli nyilatkozata arról, hogy a pályázó civilszervezetnek köztartozása nincs, a támogató ellenőrzéséhez hozzájárul, a támogatásból beszerzett 100 ezer forint egyedi értéket meghaladó eszközöket nyilvántartásba veszi,
e) a pályázó nyilatkozata a közpénzekből nyújtott támogatások átláthatóságáról szóló 2007. évi CLXXXI. törvény szerinti összeférhetetlenség, illetve érintettség fennállásáról, vagy hiányáról,

f) a pályázó közzétételi kérelme a közpénzekből nyújtott támogatások átláthatóságáról szóló 2007. évi CLXXXI. törvény 8. § (1) bekezdés szerinti érintettségéről.
(2) Nem kell az (1) bekezdés a) pontjában meghatározott dokumentumokat becsatolni, ha azokat már korábban a támogatási kérelem mellékleteként benyújtották és azok tartalmában változás nem történt.

8. §
(1) A pályázatokat írásban, egy példányban kell benyújtani.

(2) A pályázatok benyújtási határideje a meghirdetéstől számított 20 nap. 

(3) A pályázat kiírója a hiányos pályázatot benyújtó pályázót egy alkalommal, 5 napos határidő tűzésével hiánypótlásra hívja fel. 

A pályázat elbírálása
9. §
(1) A beérkezett pályázatokat a polgármester előterjesztésében a képviselő-testület a soron következő ülésén bírálja el. 
(2) Nem részesíthető tárgyévben támogatásban az a civilszervezet, amely
a) benyújtott pályázati dokumentációjában megtévesztő vagy valótlan adatot szolgáltatott,

b) az előző évben kapott támogatással nem vagy nem megfelelően számolt el,
c) az előző évben kapott támogatást előzetes hozzájárulás nélkül a támogatási céltól eltérően használta fel,
d) lejárt esedékességű, meg nem fizetett köztartozással rendelkezik,

e) nem járul hozzá ahhoz, hogy nevét, a támogatás célját és összegét nyilvánosságra hozzák,

f) nem nyilatkozott arról, hogy a pályázat szabályszerűségének és a támogatás rendeltetésszerű felhasználásának ellenőrzéséhez hozzájárul,

g) a hiánypótlást határidőre nem teljesíti,

h) a pályázatát határidőn túl nyújtja be,
i) nem tartozik a rendelet hatálya alá.

(3) A (2) bekezdésben meghatározott esetekben a civilszervezet pályázatát el kell utasítani. 
(4) A támogatás odaítéléséről szóló határozat tartalmazza:
a) a támogatott civilszervezet megnevezését,
b) a támogatás felhasználásának célját, a finanszírozott tevékenység, program megnevezését,
c) a támogatás összegét.

A támogatás felhasználása
10. §
(1) A támogatás felhasználására vonatkozó feltételeket támogatási szerződésben kell rögzíteni. 
(2) A támogatási szerződést az önkormányzat nevében a polgármester köti. 

(3) A támogatás összegének kifizetésére a támogatási szerződés aláírását követően kerülhet sor.

(4) A támogatási szerződésnek tartalmaznia kell:

a) a szerződő felek megnevezését, címét, képviseletében eljáró személyek nevét,

b) a támogatást nyújtó döntés számát,

c) a támogatás összegét,

d) a támogatás célját, 

e) a pénzügyi teljesítést,

f) a teljesítés ütemezését, 
g) a támogatás felhasználásának határidejét, 
h) a támogatás feltételeit,
i) a nem cél szerinti felhasználás esetén a visszatérítési kötelezettséget, a visszatérítés időpontját, időtartamát és feltételeit,

j) a szakmai és pénzügyi elszámolás módját, helyét és idejét,

k) a szerződésben vállalt kötelezettségek nem teljesítésének következményeit,

l) az ellenőrzési jogosultság elfogadását.

(5) Amennyiben a támogatott a számára odaítélt támogatást – annak 10 %-os mértékénél nagyobb arányban – a támogatási szerződésben meghatározott céltól eltérő célra kívánja felhasználni, úgy ezt a szándékát köteles a támogatónak bejelenteni és a támogatási szerződés módosítását kezdeményezni.
(6) A civilszervezetnek a támogatási szerződés módosítását az (5) bekezdésben meghatározott esetben működési támogatása esetén tárgyév szeptember 30-ig, program, rendezvény támogatása esetén a program, rendezvény lebonyolításának napja előtt legalább 30 nappal írásban kell kezdeményezni, annak indokai előterjesztésével.
A pályázati támogatással történő elszámolás
11. §
(1) A támogatott a támogatás összegével köteles a támogatónak – működési támogatás esetén – tárgyév november 30. napjáig, – program, rendezvény támogatása esetén – a program, rendezvény lebonyolítását követő 30 napon belül elszámolni. A pénzügyi elszámoláshoz szakmai és pénzügyi beszámolót kell mellékelni.
(2) A támogatás elszámolásánál működési támogatás esetén a tárgyév január 1-től november 30-ig, program, rendezvény támogatása esetén a program, rendezvény napját megelőző 30 nap és azt követő 15 nap alatt a támogatott nevére kiállított számla vehető figyelembe.

12. §
(1) A pénzügyi elszámolás a támogatási célokkal kapcsolatosan felmerülő költségekről kiállított eredeti számlákkal és számlaösszesítővel történik. 

(2) Amennyiben a támogatott a pénzügyi elszámolását hiányosan nyújtja be, úgy részére a hiánypótlásra egy alkalommal 8 napos határidőt kell adni.

(3) Amennyiben a támogatott határidőre a pénzügyi elszámolási, valamint a szakmai és pénzügyi beszámoló benyújtási kötelezettségének nem tesz eleget, úgy köteles a támogatás teljes összegét a mindenkor érvényes, a támogatás átvételét követő naptól számított jegybanki alapkamat mértékének kétszeresével növelt összegben a tárgyév december 31. napjáig visszafizetni.

(4) Amennyiben a támogatott pénzügyi elszámolásából az állapítható meg, hogy a támogatást nem rendeltetésszerűen használták fel, úgy a támogatott köteles a támogatás nem rendeltetésszerűen felhasznált részét a mindenkor érvényes, a támogatás felhasználására nyitva álló határidőt követő naptól számított jegybanki alapkamat mértékének kétszeresével növelt összegben a tárgyév december 31. napjáig visszafizetni.
(5) Amennyiben a támogatás odaítélését követően megállapítást nyer, hogy a támogatott nem jogosult a támogatás igénybevételére, úgy a (3) bekezdés rendelkezései szerint kell eljárni.

(6) Amennyiben a támogatott a számára odaítélt támogatást egészben vagy részben nem kívánja felhasználni, úgy ezt a szándékát köteles a támogatónak bejelenteni és a támogatási szerződés módosítását kezdeményezni. Ebben az esetben a támogatott a fel nem használt támogatás összegét a támogatási szerződés módosítását követő 15 napon belül köteles kamatmentesen visszafizetni.

13. §

A pénzügyi beszámoló a pénzügyi elszámolás szöveges részletezése, magyarázata, melyben ki kell térni a támogatott működés, program, rendezvény teljes költségvonzatának ismertetésére, a rendelkezésre álló önerő részletezésére, valamint a támogatás felhasználására. 
14. §
(1) A szakmai beszámoló tartalmazza a támogatási szerződésben vállalt kötelezettség teljesítéséről szóló értékelést, az elért eredményeket.
(2) A szakmai beszámolót az alábbi elemekkel kell elkészíteni:

a) a támogatott megnevezése, címe, képviselője, elérhetősége,

b) a támogatott tevékenység, program végrehajtásának eredménye,

c) a támogatott tevékenység, program résztvevőinek száma, 

d) a támogatott tevékenység, program jellege (szűk közösséget érint, a lakosság széles rétegét érinti, a város egészét érinti, több települést is érint, stb.),

e) a támogatott tevékenység, program egyszeri, vagy több évben is megismételhető, megvalósítható,

f) jövőbeni tervek, célok rövid leírása, azok megvalósíthatóságának lehetőségei (milyen saját, pályázati és egyéb források állnak jelenleg és előreláthatólag a jövőben rendelkezésre),
g) egyéb tapasztalatok, vélemények, fontosnak tartott információk,
h) csatolni kell a program, rendezvény megtartásáról készített legalább 5 db fotót, a 7. § (1) bekezdés d) pontjában meghatározott nyilvántartás civilszervezet képviselője által hitelesített másolatát. 

A támogatás nyilvánossága
15. §

(1) A civilszervezetek részére nyújtott támogatásról a döntés meghozatalát követő 60. napig tájékozatót kell közzétenni az önkormányzat honlapján, illetve a döntéshozatalt követően megjelenő helyi újságban.

(2) A tájékoztatónak tartalmaznia kell:

a) a támogatott megnevezését, 

b) a támogatás célját, 

c) a támogatás összegét.

A támogatás felhasználásának ellenőrzése
16. § 
A támogató az általa nyújtott támogatás szabályszerű felhasználását a mindenkor hatályos jogszabályok alapján jogosult ellenőrizni.
Záró rendelkezések
17. §

(1) A rendelet 2010. február 15. napján lép hatályba. 

(2) A rendelet hatályba lépésével egyidejűleg hatályát veszti „a civilszervezetek pénzügyi támogatásának rendjéről” szóló 7/2008. (III. 28.) önkormányzati rendelet. 
Adony, 2010. február 11.
                              Ronyecz Péter                               Sárközyné dr. Szabó Piroska

                              polgármester                                                    jegyző

A rendelet kihirdetve: 2010. február 12.
                             Sárközyné dr. Szabó Piroska

                                               jegyző

